作者：楼枎
词牌/韵律：沁园春

paragraphs: 开辟以来，便有此山，独当怒涛。
正秋空万里，寒催雁信，尘寰一簇，轻等鸿毛。
小可诗情，寻常酒量，到此应须分外豪。
难为水，算平生未有，此番登高。
飘飘。
身踏金鳌。
笑终日风波无限劳。
看樯乌缥缈，帆归远浦，廛鱼杂沓，网带馀潮。
待约诗人，相将月夜，取次携杯持蟹螯。
乘桴意，问谁人领解，空立亭皋。